Simona Petrík

Mgr. Simona Petrík (rod. Kováčiková; * 10. november 1982, Liptovský Mikuláš) je slovenská politička, poslankyňa Národnej rady Slovenskej republiky a podpredsedníčka Výboru Národnej rady Slovenskej republiky pre sociálne veci zvolená za Progresívne Slovensko, kde zároveň zastáva funkciu členky predsedníctva hnutia. V strane má pozíciu expertky pre rodinnú politiku, rodovú rovnosť a sociálne veci.

V parlamentných voľbách 2016 kandidovala za stranu Sieť, získala 2 065 preferenčných hlasov a stala sa prvýkrát poslankyňou Národnej rady Slovenskej republiky. V parlamentných voľbách vo februári 2020 kandidovala z 9. miesta kandidátky koalície PS/SPOLU. Získala 14 713 preferenčných hlasov, avšak volebná koalícia nedosiahla potrebnú hranicu pre vstup do parlamentu a Petrík tak nepremenila svoj mandát. Situácia sa zmenila vo voľbách 2023, v rámci ktorých Petrík odovzdalo svoj hlas 19 636 občanov a občianok Slovenska, vďaka čomu sa stala druhýkrát poslankyňou Národnej rady Slovenskej republiky.

 Životopis 
Petrík pochádza z Liptovského Mikuláša, býva v Bratislave. Vyštudovala politológiu na Filozofickej fakulte Univerzity Komenského v Bratislave. Pred vstupom do politiky pracovala ako podnikateľka, podnikala v oblasti jazykového vzdelávania. Založila a ako riaditeľka pôsobila v jazykovej agentúre, venujúcej sa výučbe anglického jazyka. Verejne sa angažovala v organizácii Real Woman a spoluzakladala Platformu žien Slovenska.

 Politická kariéra 

 #SIEŤ (20152016) 
Politickú dráhu zahájila v roku 2015 vstupom do strany Sieť, kde pôsobila ako vedúca pracovnej skupiny pre podporu rodiny a žien. V politike sa dlhodobo venuje sociálnej problematike, témam žien, detí a rodinného života. Po parlamentných voľbách v polovici marca 2016 bola za #SIEŤ zvolená za poslankyňu Národnej rady SR zo 7. miesta kandidátky. Následne zo strany vystúpila pre nesúhlas so vznikajúcou koalíciou, ktorá zahŕňala Smer-SD. Odvtedy pôsobila v parlamente ako nezávislá poslankyňa. Bola členkou Výboru NR SR pre verejnú správu a regionálny rozvoj.

V apríli 2016 ju bezpečnostná služba na pokyn podpredsedu NR SR, Bélu Bugára, odmietla pustiť do pléna NR SR počas hodiny otázok a interpelácií ministra práce, sociálnych vecí a rodiny Jána Richtera, pretože mala so sebou v šatke päťmesačnú dcéru.

Vďaka jej iniciatíve, spoločne s ďalšími poslancami po podaní návrhu na Ústavný súd SR a vytvorení verejného tlaku, sa podarilo presadiť substantívne zmeny v diskriminačnom návrhu novelizácie tzv. „Jasličkového zákona“. V dôsledku kvalitatívneho prepracovania návrhu ministerstvom sa podnetom ÚS SR nemusel zaoberať a zlepšila sa dostupnosť jaslí pre rodičov a ich deti.

V roku 2017 upozornila na protiústavnosť výberu poplatku za sprevádzajúcu osobu pri pôrode. Ministerstvo zdravotníctva SR tento poplatok vzápätí zrušilo a od roku 2018 môžu byť akákoľvek sprevádzajúca osoba, ktorú si žena vyberie pri pôrode zdarma. Mladým rodinám tak ušetrila ročne až milión eur. Trikrát predložila do parlamentu zákon, ktorý by zaručoval minimálne desaťdňové platené voľno otcom po narodení ich dieťaťa.

 Pôsobenie v strane SPOLU – občianska demokracia (20172021) 
V apríli 2017 Petrík spolu s ďalšími v tom čase nezávislými poslancami, Miroslavom Beblavým, Jozefom Mihálom, Katarínou Macháčkovou, Vierou Dubačovou a Otom Žarnayom oznámila založenie strany SPOLU – občianska demokracia. Iniciátori a zakladajúce členky strany zároveň zverejnili svoju výzvu Vráťme Slovensko ľuďom.

V júli 2017 bola v dôsledku jej častých interpelácií označená za druhú „najzvedavejšiu“ poslankyňu. Na Hodine otázok a interpelácií sa členov vlády opýtala 57 otázok. V roku 2017 presadzovala dôsledné zverejňovanie vratiek DPH na zabránenie daňovým podvodom. Podieľala sa na schválení povinného zverejňovania ponúkanej mzdy v pracovných inzerátoch od 1. mája 2018. Spolu s predsedom a ďalšími členmi strany sa im podarilo presadiť tzv. Beblavého percento, ktoré rozpútalo konkurenčný boj bánk o klientov hypotekárnych úverov, čo spotrebiteľom znížilo úroky pri čerpaní úverov.

Strana SPOLU bola zaregistrovaná v januári 2018. Na ustanovujúcom sneme strany 14. apríla 2018 v Poprade bola Petrík zvolená za členku predsedníctva.

 Voľby do Európskeho parlamentu 2019 
Vo februári 2019 na spoločnej tlačovej konferencii oznámili lídri strán SPOLU – občianska demokracia a Progresívne Slovensko, Miroslav Beblavý a Ivan Štefunko, spoločnú kandidátku do volieb do Európskeho parlamentu. Petrík patrilo 3. miesto na kandidátnej listine. Koalícia získala štyri miesta v parlamente, Petrík získala však až šieste miesto v poradí preferenčných hlasov (22 499 hlasov) a do Europarlamentu sa nedostala.

 Voľby do Národnej rady SR 2020 a volebné obdobie 20202023 
V parlamentných voľbách vo februári 2020 kandidovala na 9. mieste kandidátky koalície PS/SPOLU získala 14 713 hlasov, po zohľadnení preferenčných hlasov sa umiestnila na 8. mieste kandidátky. Kvôli celkovému výsledku koalície sa do parlamentu nedostala.

V máji 2021 odišla zo strany SPOLU a prestúpila do Progresívneho Slovenska. Svoje rozhodnutie vysvetlila takto: „Nadobudla som presvedčenie, že moje hodnotové nastavenie, ktoré je liberálne a ľudsko-právne, a témy, ktoré ma zaujímajú a ktorým sa dlhodobo venujem, a to rodová rovnosť, boj za práva žien a rodinná politika, nájdu väčšiu podporu a uplatnenie v hnutí Progresívne Slovensko.“ Nesúhlasila tiež s rozhodnutím SPOLU nepokračovať s rokovaniami s PS o možnom spojení a smerovaní SPOLU v smere „širšie rozkročenej stredovej občiansko-demokratickej strane“. V PS pokračuje v témach rodovej rovnosti, rodinnej politiky, dôstojnej predpôrodnej, pôrodnej a popôrodnej starostlivosti ako aj kvalitnému poskytovaniu sociálnych služieb štátu.

 Komunálne voľby 2022 
Vo voľbách do územnej samosprávy v roku 2022 bola zvolená za poslankyňu Bratislavského samosprávneho kraja a za vicežupanku BSK pre sociálne veci. V bratislavskej mestskej časti Karlova Ves bola zvolená do miestneho zastupiteľstva. Po zvolení za poslankyňu NR SR sa Petrík rozhodla vzdať funkcie podpredsedníčky samosprávneho kraja ako aj bratislavskej miestnej poslankyne.

 Volebné obdobie 20232027 
V parlamentných voľbách v septembri 2023 kandidovala na 8. mieste kandidátky Progresívneho Slovenska so ziskom 19 636 preferenčných hlasov. Vďaka dôvere občianiek a občanov Slovenska sa tak po druhýkrát stala poslankyňou Národnej rady Slovenskej republiky a zároveň podpredsedníčkou Výboru pre sociálne veci.

Už na začiatku volebného obdobia začala aktívne upozorňovať na porušovanie sociálnych práv bezdetných vdov a vdovcov. Tvrdej kritike podrobila aj nehospodárny a nesociálny návrh rozpočtu na rok 2024 a pokračuje v povesti jednej z najzvedavejších poslankýň, nakoľko len za prvé dva mesiace nového volebného obdobia predložila hneď dve interpelácie ministra práce, sociálnych vecí a rodiny. Od začiatku mandátu na svojich sociálnych sieťach spoločne s poslancom Michalom Sabom publikujú popularizačné videá o fungovaní Národnej rady Slovenskej republiky.

 Referencie 

 Iné projekty 

 Externé odkazy 
 Simona Petrík na webe Progresívneho Slovenska
 Simona Petrík na webe Národnej rady SR
 Spravodajstvo týkajúce sa Simony Petrík na portáli Teraz.sk TASR
 Spravodajstvo týkajúce sa Simony Petrík na portáli agentúry SITA

Kategória:Osobnosti z Liptovského Mikuláša
Kategória:Slovenské političky
Kategória:Slovenské feministky
Kategória:Politici SIETe
Kategória:Politici SPOLU
Kategória:Politici Progresívneho Slovenska
Kategória:Poslanci NR SR (2016 – 2020)
Kategória:Poslanci NR SR (2023 – 2027)
Kategória:Absolventi Filozofickej fakulty Univerzity Komenského v Bratislave